Parlamentarii Partidului Naţional Liberal vor depune o moţiune de cenzură, a anunţat Ludovic Orban, luni după-amiază, în contextul scandalului dintre PSD și ALDE, privind ieșirea celui din urmă partid de la guvernare.

„Am luat decizia depunerii unei moţiuni de cenzură cu atât mai mult cu cât este din ce în ce mai probabilă destrămarea coaliţiei de guvernare şi retragerea unui partid din coaliţia de guvernare. Am decis să demarăm imediat procedurile (...) şi am mandatat liderii grupurilor parlamentare (ale PNL - n.r.) să demareze consultări cu liderii grupurilor parlamentare din Parlament, mai puţin grupurile PSD”, a afirmat Orban, potrivit Agerpres, la finalul unei şedinţe a conducerii PNL.

Săptămâna trecută, liderul PNL spunea că împreună cu colegii săi va depune o moţiune de cenzură „în cel mai potrivit moment”, cu condiţia ca parlamentarii ALDE să se retragă de la guvernare şi să se asocieze acestui demers.

Citește și Ce se întâmplă cu Guvernul Dăncilă dacă miniștrii lui Tăriceanu demisionează

Editor web: George Costiță